നെവേഞ്ചി

വയനാട് ജില്ലയിലെ മാനന്തവാടി, പനമരം, തിരുനെല്ലി, പുൽപ്പള്ളി എന്നീ പഞ്ചായത്തിലായി താമസിക്കുന്ന അടിയ വിഭാഗത്തിൽപ്പെട്ട ആദിവാസി സമുദായങ്ങൾ കഴിക്കുന്ന ഒരു വിഭവമാണ് നെവേഞ്ചി.  വർഷത്തിൽ ഒരിക്കലാണ് ഇതു ലഭിക്കുന്നത്. എല്ലാവരും കൂട്ടത്തോടെ പോയി പുഴയിൽ മുങ്ങി കക്കയ്ക്ക് സമാനമായ ഈ ജലജീവിയെ (നത്തക്ക, ഞവണിക്ക, നമച്ചി എന്ന പേരിലും അറിയപ്പെടും)ശേഖരിച്ചു വരും. കട്ടിയുള്ള പുറന്തോടോടുകൂടിയ നെവേഞ്ചി വെള്ളത്തിൽ കല്ലിലും , വെള്ളത്തിൽ വീഴുന്ന കരിയിലയിലും പറ്റിപ്പിടിച്ചിരിക്കും.ഒരു ചക്കക്കുരുവിന്റെവലിപ്പമാണ് ഇതിനുള്ളത്.വാലെന്ന് തോന്നിക്കുന്ന ഭാഗം നീണ്ട് കുർത്തതും അടഞ്ഞതുമാണ്.തലഭാഗം തുറന്നിരിക്കും.മുൻഭാഗത്ത് ചെറിയ വട്ടത്തിൽ പൊട്ടുപോലെ കാണപ്പെടുന്ന കട്ടിയുള്ള ഭാഗം കൊണ്ടാണ് ഇവ കല്ലിലും മറ്റും പറ്റിപ്പിടിച്ചിരിക്കുന്നത്.ഇവ സഞ്ചരിക്കുമ്പോൾ തോടിനുള്ളിൽ നിന്നും ശരീരഭാഗം പകുതിയോളം പുറത്തായിരിക്കും.തോടിനുള്ളിലെ ഈ മാംസഭാഗമാണ്  ആഹാരമാക്കുന്നത്. 
നെവേഞ്ചിയുടെ നീണ്ടു നിൽക്കുന്ന പുറകുവശം പൊട്ടിച്ചു കളയും. മുളകു പൊടി, ചമ്പര വിത്ത് (മല്ലി) അരച്ചത്, ഉപ്പും മഞ്ഞളും ചേർത്ത് പുഴുങ്ങി വെള്ളം ഊറ്റിക്കളഞ്ഞ് അതിന്റെ വാല് വെട്ടി കറി വെക്കുന്നു. തോടിലെ കറ പോകുന്നുണ്ടെന്ന് ഉറപ്പാക്കും. ഉള്ളിലെ ഇറച്ചി വെന്താൽ കൂടെ ഞണ്ട് ചേർക്കും. പപ്പായ, ചക്കരക്കായ് ചേർത്താൽ സ്വാദ് കൂടും.  മാർച്ച് ഏപ്രിൽ മാസങ്ങളിലാണ് ഇതു കൂടുതലും ലഭിക്കുന്നത്. 

വളരെയധികം ഔഷധ ഗുണമുള്ള ഒന്നായി ഇതു കരുതപ്പെടുന്നു. വലിവ് പോലുള്ള അസുഖങ്ങൾ ഇതു കഴിച്ചാൽ വരില്ലെന്നാണ് വിശ്വാസം. മണിപ്പൂർ (തരോയ് തോങ്ബാ), നാഗാലാന്റ്, വിയറ്റ്നാം എന്നിവിടങ്ങളിലും നെവേഞ്ചി ഭക്ഷണവിഭവമാണ്.

അവലംബം

വർഗ്ഗം:ആദിവാസി ഭക്ഷണവിഭവങ്ങൾ